আই লিগ ডার্বির এক সপ্তাহ আগে ইস্টবেঙ্গলে স্বস্তি। মোহনবাগানে কিছুটা হলেও চোট নিয়ে আতঙ্ক!
রবিবার বারাসত স্টেডিয়ামে চেন্নাই সিটি এফসি-বধ করে দর্শকদের অভিবাদন জানিয়ে মাঠ ছাড়লেন ইস্টবেঙ্গল কোচ ট্রেভর জেমস মর্গ্যান। মুখে চওড়া হাসি। বললেন, ‘‘ডার্বির আগে এই জয় অবশ্যই উজ্জীবিত করবে ফুটবলারদের।’’  
মোহনবাগানের কোচ  কিন্তু অতটা ফুরফুরে মেজাজে নেই। বরং উৎকণ্ঠা বেড়েই চলেছে কোচ সঞ্জয় সেনের। চোট সারিয়ে এখনও পুরোপুরি সুস্থ হয়ে ওঠেননি সনি নর্দে, এদুয়ার্দো পাহিরা, বলবন্ত সিংহ ও কেন লুইস। এবার সেই তালিকায় নবতম সংযোজন কিংশুক দেবনাথ। শনিবার আইজল এফসি’র বিরুদ্ধে কুঁচকিতে চোট পেয়ে মাঠ ছাড়ার পর তাঁকে দু’সপ্তাহ বিশ্রামের পরামর্শ দিয়েছেন চিকিৎসকরা। অর্থাৎ, ডার্বিতে খেলার কোনও সম্ভাবনাই নেই মোহনবাগান ডিফেন্ডারের। এই অবস্থায় দুরন্ত ফর্মে থাকা ওয়েডসন-উইলস’দের আটকানো কি সম্ভব? সঞ্জয় সেন বলছেন, ‘‘ফুটবলারদের হার-না-মানা মানসিকতাই আমাদের শক্তি। কেউ যদি ভাবে আমাদের সহজে হারিয়ে দেবে, তাহলে কিন্তু ভুল করবে। আমার ফুটবলাররা জানে কীভাবে ঘুরে দাঁড়াতে হয়।’’ তারপরেই যোগ করলেন, ‘‘এই মুহূর্তে আমি ডার্বি নিয়ে ভাবতে চাই না। কারণ, তার আগে কলম্বো এফসি’র বিরুদ্ধে আমাদের এএফসি কাপের ম্যাচ খেলতে হবে।’’ 
যদিও অনুমান করা হচ্ছে, কলম্বো এফসি’র বিরুদ্ধে কোনও ঝুঁকি নেবেন না মোহনবাগান কোচ। মঙ্গলবারের ম্যাচে প্রথম দলে একাধিক পরিবর্তনের ইঙ্গিত দিয়েছেন তিনি। তার কারণ সনি নর্দে’দের ডার্বির জন্য তরতাজা অবস্থায় রাখতে চাইছেন। নর্দে চোট সারিয়ে ডার্বিতে নামতে পারবেন বলেই ধরে নেওয়া হচ্ছে। অন্যরাও খেলার মরিয়া চেষ্টা করলে অবাক হওয়ার থাকবে না। 
ডার্বিতে আর কে কবে বেঞ্চে বসে থাকতে চেয়েছে!